Predkladacia správa

         Návrh zákona, ktorým sa dopĺňa zákon Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a bytovými náhradami v znení zákona č. 484/2001 Z. z. predkladá do legislatívneho procesu Ministerstvo spravodlivosti Slovenskej republiky ako iniciatívny materiál.     

Zákon Slovenskej národnej rady č. 189/1992 Zb. o úprave niektorých pomerov  súvisiacich s nájmom bytov a bytovými náhradami v znení zákona č. 484/2001 Z. z. rieši otázku prideľovania služobných bytov presne stanoveným kategóriám. V rámci týchto zákonom stanovených kategórií však nie sú zahrnuté služobné byty pre sudcov a prokurátorov.  Uvedený nedostatok je možné riešiť iba novelou zákona.
 
Nakoľko sudcovia a prokurátori nie sú zamestnancami štátnych rozpočtových organizácií, ale ich postavenie je upravené v osobitných predpisoch (zákon č. 385/2000 Z. z. o sudcoch a prísediacich a o zmene a doplnení niektorých zákonov, zákon č. 154/2001 Z. z. o prokurátoroch a právnych čakateľoch prokuratúry), boli v predloženom návrhu služobné byty pre sudcov a prokurátorov zaradené pod samostatné písmeno.

Návrh zákona bol predmetom medzirezortného pripomienkového konania. Ku dňu ukončenia prác na návrhu zákona pred jeho predložením vláde nezaslali pripomienky nasledujúce subjekty: Úrad vlády Slovenskej republiky – Inštitút pre aproximáciu práva, Úrad vlády Slovenskej republiky – Sekcia hospodárskej politiky, SAV – Jazykovedný ústav, Národná asociácia sudkýň Slovenska, Slovenská únia nezávislého súdnictva, Vojenský súd Trenčín, Krajský súd Žilina, Krajský súd Prešov.

Uvedený návrh nebude mať priamy dopad na štátny rozpočet, pretože navrhovaná novela nezakladá sudcovi nárok na služobný byt sudcu a prokurátorovi na služobný byt prokurátora ale iba deklaruje právo. 

Vzhľadom na povahu predloženého návrhu zákona nebolo potrebné prerokovanie v Rade hospodárskej a sociálnej dohody Slovenskej republiky.

Na rokovanie Legislatívnej rady vlády Slovenskej republiky sa návrh predkladá bez rozporov.